**Høringsnotat –**

**forslag til endringer i** **forskrift om fiskal måling i petroleumsvirksomheten**

**(måleforskriften)**

**Innledning**

Sokkeldirektoratet sender på høring forslag til endringer i forskrift av 21. april 2023 nr. 532 om fiskal måling i petroleumsvirksomheten (måleforskriften).

Forslagene til endringer har til hensikt å tilpasse forskriften til praksis og rutiner, gjøre nødvendige språklige justeringer samt å forenkle og tydeliggjøre.

Forskriften er gjennomgått og revidert i tråd med Språkrådets veiledning «Godt språk i regelverk». Dette har resultert i en forskrift som er mer forståelig og mer korrekt og konsistent i språk- og begrepsbruken. Disse endringene er ikke av materiell art.

Det foreslås også enkelte mindre materielle endringer. Disse omtales nærmere nedenfor.

Veileder til måleforskriften vil bli oppdatert etter at endringene i forskriften er fastsatt.

**Forslag til endringer i måleforskriften**

**§ 3. Definisjoner**

Sokkeldirektoratet foreslår å legge til tre nye definisjoner i § 3: referanseverdi, størrelse og verdi.

Definisjonene er viktige for å oppnå klarhet og presisjon i anvendelsen av forskriften. Begrepene var tidligere omtalt i veileder til måleforskriften (vedlegg 1 ordliste). Sokkeldirektoratet vurderer begrepene som så sentrale at de bør defineres i forskriften.

Definisjonene er som følger:

* *referanseverdi*, en verdi med tilhørende måleusikkerhet som brukes som sammenligningsgrunnlag for verdier til størrelser av samme type,
* *størrelse*, en egenskap ved et fysisk objekt, et fenomen eller noe annet som kan tallfestes ved måling,
* *verdi til en størrelse eller verdi*, en numerisk verdi som representer mengden til en størrelse. Verdien uttrykkes ved et tall og en måleenhet, der tallet angir hvor mange målenheter størrelsen består av,

De nye definisjonene medfører endring av bokstavnummerering for etterfølgende definisjoner. Rekkefølgen på enkelte andre definisjoner er også endret for å sikre en korrekt alfabetisk rekkefølge.

I tillegg foreslås det at enkelte definisjoner omskrives. Dette omfatter blant annet begrepet «målefeil». Omskrivingene er kun språklige og har til hensikt å bidra til større klarhet og presisjon.

**§ 14. Målemodell**

Bestemmelsen fastsetter krav til målemodeller. I andre ledd fastsettes bestemmelser om korreksjoner. Sokkeldirektoratet foreslår at kravet i andre ledd omskrives og gis følgende ordlyd: «Målemodeller skal inkludere korreksjoner for påviste effekter som kan tallfestes og som kan gi vesentlige systematiske målefeil. Usikkerheten i en korreksjon skal være lav i forhold til den angitte usikkerhetsgrensen for størrelsen som skal måles.»

Endringen er en klargjøring av ordlyden og gjør bestemmelsen mer målevitenskapelig presis, og enklere å etterleve. Innholdet i bestemmelsen vil bli ytterligere utbrodert i veilederen.

**§ 22. Krav til laboratorier**

Bestemmelsen stiller krav til de laboratorier, interne og eksterne, som rettighetshaver benytter til å utføre kjemiske analyser av olje- og gassprøver. Kravet innebærer at laboratoriene må ha dokumentert kompetanse på relevante analysemetoder og sporbarhet til nasjonale eller internasjonale målestandarder. For å tydeliggjøre hva som ligger i dette kravet foreslår Sokkeldirektoratet å utbrodere ordlyden.

Den reviderte ordlyden er i overensstemmelse med alminnelig beste praksis (jf. for eksempel ISO 17025). Endringene i bestemmelsen er kun språklig og har til hensikt å klargjøre bestemmelsen. Endringene er ikke ment å ha noen materielle konsekvenser.

**§ 94. Søknad om samtykke til oppstart og videreføring av målesystem** Bestemmelsen fastsetter krav til innhenting av samtykke til oppstart og videreføring fra Sokkeldirektoratet. Samtykke skal etter bestemmelsen innhentes før målesystemet tas i bruk første gang, etter gjennomføring av større ombygginger eller modifikasjoner og før endring av bruksformål.

Sokkeldirektoratet foreslår at det også skal innhentes samtykke «før målesystemet tas i bruk etter bruksopphør, dersom vedlikeholds- og kalibreringsprogrammet ikke er gjennomført i perioden målesystemet ikke har vært i bruk». Det foreslås at dette inntas som en ny bokstav d) i andre ledd.

Bruksopphør kan medføre at målesystemene forringes. Dette gjelder særlig dersom vedlikeholds- og kalibreringsprogrammet ikke er gjennomført i perioden målesystemet ikke har vært i bruk. Forslaget til endring har til hensikt å sikre at målesystemer ved oppstart etter bruksopphør oppfyller kravene i måleforskriften.

**Ny § 95**. **Rapportering av målte mengder**

Det er sentralt for Sokkeldirektoratet å motta opplysninger om de målinger rettighetshaver har foretatt i henhold til måleforskriften. Dataene benyttes som grunnlag for blant annet beregning av skatter og avgifter og for Sokkeldirektoratets ressursforvaltning. Sokkeldirektoratet foreslår derfor å innta en ny bestemmelse om rapportering av måleverdier. Rapportering skal skje til Sokkeldirektoratet ved Diskos. Slik rapportering er allerede en etablert praksis og var nedfelt som et krav i FOR-2001-11-01-1234 § 29 siste ledd. Kravet er således en kodifisering av gjeldende praksis om å rapportere fiskale måleverdier i Diskos-databasen.

Etterfølgende paragrafnummerering endres som følge av den nye bestemmelsen.

**Ny § 96. Årlige rapporter for terminaler på land**

Sokkeldirektoratet foreslår å innta en ny bestemmelse om innsending av årlige rapporter for terminaler på land. Sokkeldirektoratet har behov for slike rapporter for å vurdere måleteknisk status og for å planlegge tilsynsaktiviteter.

Enkelte landterminaler sender per i dag Sokkeldirektoratet en årlig statusrapport, men ikke alle. Det er antatt at kravet vil gi myndighetene en bedre oversikt og bidra til likebehandling av terminalene når det gjelder rapportering om fiskal måling.

Etterfølgende paragrafnummerering endres som følge av den nye bestemmelsen.

Innholdet i bestemmelsen vil bli ytterligere utbrodert i veilederen.

**§ 99. Andre opplysninger**

Bestemmelsen, tidligere § 97, regulerer krav til opplysninger som rettighetshaver skal sende til Sokkeldirektoratet, utover de som reguleres i andre bestemmelser.

Sokkeldirektoratet foreslår å innta krav om innsending av «opplysninger om planer for ombygginger, modifikasjoner eller bruksendringer av et målesystem». Endringene til et målesystem kan være så omfattende at Sokkeldirektoratet har behov for å vurdere disse på tilsvarende grunnlag som ved PUD og PAD, jf. § 93. Det foreslås at bestemmelsen inntas som en ny bokstav e).

Videre foreslås det å innta krav om innsending av «opplysninger om planer for permanent eller midlertidig bruksopphør av et målesystem». Bruksopphør forekommer og vil bli ytterligere aktuelt ved elektrifisering av innretningene. Uten regulering eller krav til fysisk/elektrisk/digital avstengning/isolering kan målesystem uten tilstrekkelig drift og vedlikehold bli benyttet når dette er opportunt. Et eksempler på slik bruk kan være måling av brensel til turbiner/maskiner som er erstattet med annen kraft og som normalt ikke brukes, men som sporadisk kan ha behov for å test-kjøres. Et annet eksempel kan være flerfasemålere på innretninger der sub-sea målerne har vist seg mer pålitelige og dermed gjort primærmålerne overflødige. Vedlikeholdet av top-side målerne kan da bli nedprioritert mens målingene fortsatt er tilgjengelige og kan brukes dersom det oppstår feil på sub-sea målerne. Det foreslås at bestemmelsen inntas som en ny bokstav f).

Sokkeldirektoratet har behov for slike opplysninger i sitt arbeid med å følge opp fiskale målesystemer og samtykker gitt i medhold av måleforskriften.

**Økonomiske og administrative konsekvenser**

De foreslåtte endringene antas ikke å føre til vesentlige negative økonomiske eller administrative konsekvenser.

**Ikrafttredelse**

Sokkeldirektoratet foreslår at endringene trer i kraft 1. januar 2025.

**Høringsfrist**

Høringsfristen er satt til 15. november 2024. Høringskommentarer kan sendes på e-post til Sokkeldirektoratet; [postboks@sodir.no](mailto:postboks@sodir.no). Høringskommentarene vil være offentlig tilgjengelige på [Høringer - Sokkeldirektoratet (sodir.no)](https://www.sodir.no/regelverk/horinger/).